b'\n_START_ARTICLE_\nIndividuali \xc4\xafmon\xc4\x97\n_START_PARAGRAPH_\nIndividualioji arba personalin\xc4\x97 \xc4\xafmon\xc4\x97 \xe2\x80\x93 \xc4\xafmon\xc4\x97, priklausanti vienam fiziniam asmeniui arba \xc5\xa1eimai. Savininkui taikoma neribota turtin\xc4\x97 atsakomyb\xc4\x97 \xe2\x80\x93 \xc4\xafmon\xc4\x97s turtas neatskiriamas nuo asmens turto, t. y., u\xc5\xbe \xc4\xafmon\xc4\x97s skolas savininkas atsako ne tik savo pradin\xc4\x97mis investicijomis \xc4\xaf versl\xc4\x85, bet ir visu savo asmeniniu turtu.\n_START_SECTION_\nLietuva\n_START_PARAGRAPH_\n\xc4\xaemoni\xc5\xb3, kuri\xc5\xb3 teisin\xc4\x97 forma yra individuali \xc4\xafmon\xc4\x97, steigim\xc4\x85, valdym\xc4\x85, veikl\xc4\x85, pertvarkym\xc4\x85, likvidavim\xc4\x85, \xc5\xa1i\xc5\xb3 \xc4\xafmoni\xc5\xb3 savinink\xc5\xb3 teises ir pareigas reglamentuoja LR individuali\xc5\xb3 \xc4\xafmoni\xc5\xb3 \xc4\xafstatymas (LR I\xc4\xae\xc4\xae). Individuali \xc4\xafmon\xc4\x97 yra neribotos civilin\xc4\x97s atsakomyb\xc4\x97s privatusis juridinis asmuo. Individualios \xc4\xafmon\xc4\x97s pavadinime turi b\xc5\xabti jos teisin\xc4\x99 form\xc4\x85 nusakantys \xc5\xbeod\xc5\xbeiai \xe2\x80\x9eindividuali \xc4\xafmon\xc4\x97\xe2\x80\x9c arba \xc5\xa1i\xc5\xb3 \xc5\xbeod\xc5\xbei\xc5\xb3 santrumpa \xe2\x80\x9eI\xc4\xae\xe2\x80\x9c. Individualios \xc4\xafmon\xc4\x97s buvein\xc4\x97 turi b\xc5\xabti Lietuvos Respublikoje (LR I\xc4\xae\xc4\xae 1 str.).\n_START_SECTION_\nSteigimas\n_START_PARAGRAPH_\nIndividualios \xc4\xafmon\xc4\x97s steig\xc4\x97ju gali b\xc5\xabti tik veiksnus fizinis asmuo. Individuali\xc4\x85 \xc4\xafmon\xc4\x99 steigia 1 fizinis asmuo. Individuali \xc4\xafmon\xc4\x97 laikoma \xc4\xafsteigta nuo jos \xc4\xafregistravimo juridini\xc5\xb3 asmen\xc5\xb3 registre. \xc4\xaeregistruojama po to, kai yra paskirtas individualios \xc4\xafmon\xc4\x97s vadovas, jei jis n\xc4\x97ra individualios \xc4\xafmon\xc4\x97s savininkas, ir juridini\xc5\xb3 asmen\xc5\xb3 registrui yra pateikti LR civiliniame kodekse nurodyti \xc4\xafmonei \xc4\xafregistruoti reikalingi dokumentai. Individualios \xc4\xafmon\xc4\x97s steig\xc4\x97jas nuo \xc4\xafmon\xc4\x97s \xc4\xafregistravimo laikomas individualios \xc4\xafmon\xc4\x97s savininku (LR I\xc4\xae\xc4\xae 2 str.).\n_START_SECTION_\nBuhalterin\xc4\x97 apskaita ir finansini\xc5\xb3 ataskait\xc5\xb3 rinkinys\n_START_PARAGRAPH_\nIndividuali \xc4\xafmon\xc4\x97 \xc4\xafstatym\xc5\xb3 nustatyta tvarka sudaro finansini\xc5\xb3 ataskait\xc5\xb3 rinkin\xc4\xaf, jeigu tai yra nustatyta individualios \xc4\xafmon\xc4\x97s nuostatuose. Pasibaigus individualios \xc4\xafmon\xc4\x97s finansiniams metams, individualios \xc4\xafmon\xc4\x97s metini\xc5\xb3 finansini\xc5\xb3 ataskait\xc5\xb3 rinkinys ne v\xc4\x97liau kaip per tris m\xc4\x97nesius turi b\xc5\xabti patvirtintas individualios \xc4\xafmon\xc4\x97s savininko, i\xc5\xa1skyrus atvejus, kai savininkas vykdo individualios \xc4\xafmon\xc4\x97s vadovo kompetencijai priskirtas funkcijas, ir pateiktas juridini\xc5\xb3 asmen\xc5\xb3 registrui (LR I\xc4\xae\xc4\xae 9 str.).\n_START_SECTION_\nIndividualios \xc4\xafmon\xc4\x97s savininkas\n_START_PARAGRAPH_\nIndividualioje \xc4\xafmon\xc4\x97je yra 1 savininkas. Juo gali b\xc5\xabti tik fizinis asmuo. Individualios \xc4\xafmon\xc4\x97s savininkas negali b\xc5\xabti kitos individualios \xc4\xafmon\xc4\x97s savininku. Individualios \xc4\xafmon\xc4\x97s savininko teises ir pareigas nustato LR civilinis kodeksas, LR I\xc4\xae\xc4\xae, kiti \xc4\xafstatymai, individualios \xc4\xafmon\xc4\x97s nuostatai (LR I\xc4\xae\xc4\xae 6 str. 1-4 d.).\n_START_SECTION_\nValdymas\n_START_PARAGRAPH_\nIndividuali \xc4\xafmon\xc4\x97 turi vienasmen\xc4\xaf valdymo organ\xc4\x85 \xe2\x80\x93 individualios \xc4\xafmon\xc4\x97s vadov\xc4\x85. Individualios \xc4\xafmon\xc4\x97s savininkas kartu yra ir vienasmenis individualios \xc4\xafmon\xc4\x97s valdymo organas \xe2\x80\x93 \xc4\xafmon\xc4\x97s vadovas, jeigu individualios \xc4\xafmon\xc4\x97s nuostatai nenustato kitaip (LR I\xc4\xae\xc4\xae 7 str. 1 d.). Kai individualios \xc4\xafmon\xc4\x97s savininkas kartu yra \xc4\xafmon\xc4\x97s vadovas, jam priskiriama individualios \xc4\xafmon\xc4\x97s vadovo kompetencija._NEWLINE_Individualios \xc4\xafmon\xc4\x97s savininkas gali individualios \xc4\xafmon\xc4\x97s vadovu paskirti kit\xc4\x85 asmen\xc4\xaf, jei tai nustatyta individualios \xc4\xafmon\xc4\x97s nuostatuose. Apie individualios \xc4\xafmon\xc4\x97s vadovo paskyrim\xc4\x85 arba su juo sudarytos darbo ar civilin\xc4\x97s sutarties pasibaigim\xc4\x85 ne v\xc4\x97liau kaip per penkias dienas turi b\xc5\xabti prane\xc5\xa1ta juridini\xc5\xb3 asmen\xc5\xb3 registrui. Kai individuali \xc4\xafmon\xc4\x97 steigiama, individualios \xc4\xafmon\xc4\x97s vadovu paskirtas asmuo pradeda eiti vadovo pareigas nuo individualios \xc4\xafmon\xc4\x97s \xc4\xafregistravimo juridini\xc5\xb3 asmen\xc5\xb3 registre dienos._NEWLINE_Kai individualios \xc4\xafmon\xc4\x97s vadovu savininkas paskiria kit\xc4\x85 asmen\xc4\xaf, su individualios \xc4\xafmon\xc4\x97s vadovu sudaroma darbo ar civilin\xc4\x97 sutartis. Sutart\xc4\xaf su individualios \xc4\xafmon\xc4\x97s vadovu individualios \xc4\xafmon\xc4\x97s vardu pasira\xc5\xa1o individualios \xc4\xafmon\xc4\x97s savininkas. Individualios \xc4\xafmon\xc4\x97s vadovas pradeda eiti pareigas nuo sutarties sudarymo, jeigu su juo sudarytoje sutartyje nenustatyta kitaip. Kai su individualios \xc4\xafmon\xc4\x97s vadovu sudaroma darbo sutartis, gali b\xc5\xabti sudaryta jo visi\xc5\xa1kos materialin\xc4\x97s atsakomyb\xc4\x97s sutartis. Individualios \xc4\xafmon\xc4\x97s savininkui pri\xc4\x97mus sprendim\xc4\x85 at\xc5\xa1aukti vadov\xc4\x85, su juo sudaryta darbo ar civilin\xc4\x97 sutartis nutraukiama. Darbo gin\xc4\x8dai tarp individualios \xc4\xafmon\xc4\x97s vadovo ir individualios \xc4\xafmon\xc4\x97s savininko nagrin\xc4\x97jami teisme._NEWLINE_Individualios \xc4\xafmon\xc4\x97s vadovas vienvaldi\xc5\xa1kai veikia individualios \xc4\xafmon\xc4\x97s vardu, jeigu individualios \xc4\xafmon\xc4\x97s nuostatai nenustato kitaip, ir atsako u\xc5\xbe individualios \xc4\xafmon\xc4\x97s veiklos organizavim\xc4\x85, dokument\xc5\xb3 ir kitos informacijos apie individualios \xc4\xafmon\xc4\x97s turt\xc4\x85 bei veikl\xc4\x85 saugojim\xc4\x85, metini\xc5\xb3 finansini\xc5\xb3 ataskait\xc5\xb3 rinkinio sudarym\xc4\x85, jeigu individualios \xc4\xafmon\xc4\x97s finansini\xc5\xb3 ataskait\xc5\xb3 rinkinio sudarymas nustatytas individualios \xc4\xafmon\xc4\x97s nuostatuose, individualios \xc4\xafmon\xc4\x97s dokument\xc5\xb3 ir duomen\xc5\xb3 pateikim\xc4\x85 juridini\xc5\xb3 asmen\xc5\xb3 registrui. Individualios \xc4\xafmon\xc4\x97s vadovas taip pat turi ir kitas Civiliniame kodekse, \xc5\xa1iame ir kituose \xc4\xafstatymuose, individualios \xc4\xafmon\xc4\x97s nuostatuose nustatytas teises ir pareigas.'